b"\n_START_ARTICLE_\nIlkanat\n_START_SECTION_\nHulagu kan\n_START_PARAGRAPH_\nPo bitki pri K\xc3\xb6se Da\xc4\x9fu leta 1243 so Mongoli okupirali ve\xc4\x8dino Anatolije in Seld\xc5\xbeu\xc5\xa1ki sultanat Rum je postal vazal mongolske dr\xc5\xbeave, iz katere je kasneje nastal Ilkanat._NEWLINE_Ustanovitelj ilkanatskega kanata je bil D\xc5\xbeingiskanov vnuk ter Mongkejev in Kublajkanov brat Hulegu. Dr\xc5\xbeavo je leta 1255 ali 1256 prevzel od mongolskega poveljnika v Perziji Bajd\xc5\xbeuja z nalogo, da osvoji muslimanska kraljestva\xc2\xa0\xc2\xbbvse do meje z Egiptom\xc2\xab. Njegov prodiranje proti Egiptu se je kon\xc4\x8dalo s porazom proti Mamelukom v bitki pri Ain D\xc5\xbealutu v Palestini leta 1260. Med njegovim vladanjem se je Ilkanat raztezal od Transoksanije do Sirije._NEWLINE_Smrt velikega kana Mongkeja je Huleguja prisilila, da je iz Perzije od\xc5\xa1el v Mongolijo na priprave za kurultaj.\n_START_SECTION_\nZgodnji Ilkanat\n_START_PARAGRAPH_\nVladarski naslov il-kan pomeni\xc2\xa0\xc2\xbbpodrejeni kan\xc2\xab\xc2\xa0in se nana\xc5\xa1a na njihovo za\xc4\x8detno spo\xc5\xa1tovanje do Mongke kana in njegovih naslednikov, velikih kanov Mongolskega cesarstva. Kublajidi z vzhoda so obdr\xc5\xbeali suverenost nad Ilkani do konca svoje vladavine._NEWLINE_Hulegujevi nasledniki so vladali v Perziji naslednjih osemdeset let. Prvi vladarji so bili \xc5\xa1amanisti, nato budisti, zadnji pa so prestopili v islam. Ilkani so ne glede na vero ostali nasprotniki Mamelukov, ki so se poleg Mongolov bojevali tudi s kri\xc5\xbearji. Proti Mamelukom niso dosegli kak\xc5\xa1nih pomembnih zmag in so nazadnje prenehali razmi\xc5\xa1ljati o osvojitvi Sirije in pritiskati na svoja vazala Seld\xc5\xbeu\xc5\xa1ki sultanat Rum in Armensko kraljestvo Kilikija. Pritisk je popustil predvsem zaradi sovra\xc5\xbenosti na severu in vzhodu, od koder sta na Ilkanat pritiskala \xc4\x8cagatajski kanat v Mogulistanu in Berkejeva Zlata horda na Kavkazu in Transoksaniji. Ilkanat je bil \xc5\xbee med Hulegujevim vladanjem na Kavkazu v odkriti vojni z Mongoli iz ruskih step.\n_START_SECTION_\nFrankovsko-mongolska zveza\n_START_PARAGRAPH_\nV 13. in 14. stoletju je bilo ve\xc4\x8d poskusov sklenitve zavezni\xc5\xa1tva med vladarji iz zahodne Evrope in Mongoli, predvsem z Ilkanatom. Prvi poskusi so se za\xc4\x8deli \xc5\xbee v \xc4\x8dasu sedme kri\xc5\xbearske vojne, njihov cilj pa je bil borba proti skupnim sovra\xc5\xbenikom muslimanom, predvsem Mamelukom iz Egipta. Noben poskus ni dosegel kak\xc5\xa1nega ve\xc4\x8djega voja\xc5\xa1kega uspeha.\n_START_SECTION_\nPrestop v islam\n_START_PARAGRAPH_\nV \xc4\x8dasu po Hulagu kanu so ilkani vedno bolj privzemali tibetanski budizem. Kr\xc5\xa1\xc4\x8danski zahod, opogumljen z izku\xc5\xa1njami nestorijancev, je posku\xc5\xa1al raz\xc5\xa1iriti kr\xc5\xa1\xc4\x8danstvo, vendar ni dosegel kak\xc5\xa1nega ve\xc4\x8djega uspeha. Ilkani so zaradi svojega budizma izrazito izstopali iz prete\xc5\xbeno muslimanske ve\xc4\x8dine svojih podlo\xc5\xbenikov, zato je Gazan malo preden je strmoglavil Bajduja prestopil v islam. Kr\xc5\xa1\xc4\x8danski in judovski podlo\xc5\xbeniki so s tem izgubili svoj enakopravni polo\xc5\xbeaj v primerjavi z muslimani in so morali pla\xc4\x8devati posebno takso. V \xc5\xa1e te\xc5\xbejem polo\xc5\xbeaju so bili budisti, ki so morali prestopiti v islam ali pa jim je grozil izgon._NEWLINE_Prehod v islam je imel v zunanjih zadevah zelo majhno vlogo ali pa je sploh ni imel in vojna z Mameluki za prevlado v Siriji se je nadaljevala. Edino pomembno zmago so Mongoli izbojevali v bitki pri Wadi al-Khazandarju, po kateri so dobili nadzor nad Sirijo, ki je trajal samo nekaj mesecev._NEWLINE_Gazanovo politiko je nadaljeval tudi njegov naslednik Old\xc5\xbeejtu, \xc4\x8deprav so mu svetovali, naj za\xc4\x8dne favorizirati \xc5\xa1iitsko razli\xc4\x8dico islama. Old\xc5\xbeejtu je svoje vladanje preselil v Gilan ob Kaspijskem jezeru. Njegova mogo\xc4\x8dna grobnica v mestu Soltanije je eden najbolj znanih spominov na vladanje Ilkanidov v Perziji.\n_START_SECTION_\nRazpad\n_START_PARAGRAPH_\nPo Abu Sa'idovi smrti leta 1335 je za\xc4\x8del kanat hitro razpadati in se deliti na ve\xc4\x8d rivalskih nasledstvenih dr\xc5\xbeav, med katerimi so najbolj izstopali D\xc5\xbealajiridi. Kasarjevega naslednika Tog Timurja, ki je bil zadnji kandidat za ilkanatski prestol, so leta 1353 umorili Sarbadarji. Ilkanat je kasneje posku\xc5\xa1al iz D\xc5\xbealajiridske dr\xc5\xbeave ponovno brezuspe\xc5\xa1no obuditi Timur Lenk._NEWLINE_Ve\xc4\x8dino zgodovinskega gradiva o Ilkanatu je prispeval zgodovinar Ra\xc5\xa1id al-Din, ki je leta 1315 za kane napisal zgodovino sveta.\n_START_SECTION_\nZapu\xc5\xa1\xc4\x8dina\n_START_PARAGRAPH_\nIlkanat je utrl pot za nasledjo perzijsko dr\xc5\xbeavo Safavivov in nazadnje za sodobni Iran. Hulegujeve zmage so Iran odprle evropskim vplivom z zahoda in kitajskim vplivom z vzhoda. Kombinacija obeh vplivov se je pod pokroviteljstvom Hulegujevih naslednikov razvila v prepoznavno iransko arhitekturo. Med vladavino Ilkanov so iranski zgodovinarji pre\xc5\xa1li s pisanja v arab\xc5\xa1\xc4\x8dini na pisanje v perzijskem jeziku."